b"\n_START_ARTICLE_\nManuela Bosco\n_START_SECTION_\nYleisurheilu-ura\n_START_PARAGRAPH_\nBosco edusti urheilu-urallaan Mikkelin Kilpa-Veikkoja ja h\xc3\xa4nt\xc3\xa4 valmensivat h\xc3\xa4nen is\xc3\xa4ns\xc3\xa4 professori Carmelo Bosco (k. 2003) sek\xc3\xa4 Mikael Yl\xc3\xb6stalo, Risto Koskinen ja Roberto Bonomi._NEWLINE_Bosco sijoittui 100 metrin aitajuoksussa viidenneksi 19-vuotiaiden MM-kilpailuissa Annecy'ssa 1998 ajalla 13,83. Junioreiden EM-kilpailuissa Riiassa 1999 h\xc3\xa4n saavutti pika-aidoissa pronssia ajalla 13,34 ja kuului Suomen pikaviestijoukkueeseen, joka sai hopeaa uudella 22-vuotiaiden Suomen enn\xc3\xa4tysajalla 44,40._NEWLINE_Bosco juoksi Sevillan MM-kilpailuissa 1999 100 metrin aitajuoksun alkueriss\xc3\xa4 17-vuotiaiden Suomen enn\xc3\xa4tyksen 13,34 selviytyen toisiin alkueriin. Niiss\xc3\xa4 h\xc3\xa4n j\xc3\xa4i kuitenkin er\xc3\xa4ss\xc3\xa4\xc3\xa4n kahdeksanneksi. Gentin EM-hallikilpailuissa 2000 Bosco putosi 60 metrin aitajuoksun alkueriss\xc3\xa4. Sydneyn olympialaisissa 2000 h\xc3\xa4n j\xc3\xa4i 100 metrin aidoissa alkueriin, mutta kuului Suomen pikaviestijoukkueeseen, joka sijoittui v\xc3\xa4lier\xc3\xa4ss\xc3\xa4\xc3\xa4n kuudenneksi ajalla 43,50. M\xc3\xbcnchenin EM-kisoissa 2002 h\xc3\xa4n putosi pika-aitojen alkueriss\xc3\xa4._NEWLINE_Bosco voitti 100 metrin aitajuoksun Suomen mestaruuden Lahdessa 2000 ajalla 13,30. SM-hopeaa h\xc3\xa4n saavutti vuosina 1998, 2002 ja 2004. Helsingin Kalevan kisoissa 2003 Bosco voitti Suomen mestaruuden 400 metrin aitajuoksussa ajalla 58,76 ja sai seuraavana vuonna samalla matkalla hopeaa. 4 x 100 metrin viestiss\xc3\xa4 h\xc3\xa4n saavutti kaksi ja 4 x 400 metrin viestiss\xc3\xa4 yhden Suomen mestaruuden._NEWLINE_Sis\xc3\xa4ratojen SM-kilpailuissa Bosco voitti 60 metrin aitajuoksun Suomen mestaruuden Jyv\xc3\xa4skyl\xc3\xa4ss\xc3\xa4 1999 ajalla 8,27. Seuraavana talvena h\xc3\xa4n uusi mestaruutensa Kuopiossa Suomen enn\xc3\xa4tysajalla 8,12. Lis\xc3\xa4ksi h\xc3\xa4n saavutti SM-hopeaa 2003 ja pronssia 1998. 60 metrin juoksussa Bosco saavutti SM-pronssia vuonna 2000 ja 4 x 200 metrin viestiss\xc3\xa4 kultaa 1999.\n_START_SECTION_\nUra n\xc3\xa4yttelij\xc3\xa4n\xc3\xa4 ja kirjoittajana\n_START_PARAGRAPH_\nBosco lopetti urheilu-uransa kauden 2006 j\xc3\xa4lkeen ja aloitti n\xc3\xa4yttelij\xc3\xa4n tutkintoon t\xc3\xa4ht\xc3\xa4\xc3\xa4v\xc3\xa4t opinnot Accademia Europea di Arte Drammatica -teatterikoulussa Italiassa. H\xc3\xa4n valmistui sielt\xc3\xa4 n\xc3\xa4yttelij\xc3\xa4ksi jouluna 2009. H\xc3\xa4n on n\xc3\xa4ytellyt teatterissa sek\xc3\xa4 Suomessa ett\xc3\xa4 Italiassa ja esiintynyt elokuvissa (Night Goes Long, Luokkakokous 2), lyhytelokuvissa ja tv-sarjoissa  (mm. Kotikatu, Kiiltokuvia, Syke, Nymfit, Karppi)._NEWLINE_Lokakuussa 2012 h\xc3\xa4n sai Suomen Mielenterveysseuran valtakunnallisen mielenterveyspalkinnon._NEWLINE_Marraskuussa 2013 Bosco sijoittui toiseksi Tanssii t\xc3\xa4htien kanssa -ohjelman kahdeksannella tuotantokaudella._NEWLINE_Bosco on kirjoittanut kirjat Vegemania 2016 (Cozy Publishing), Ylitys 2012 (Teos) ja lastenkirjan P\xc3\xb6yt\xc3\xa4 joka tahtoi kodin (yhdess\xc3\xa4 Pamela Tolan kanssa) 2015 (Otava).\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMy\xc3\xb6s Manuela Boscon sisar Carla Bosco on yleisurheilija. Heid\xc3\xa4n is\xc3\xa4ns\xc3\xa4 oli italialainen urheilutieteiden tutkija Carmelo Bosco ja enonsa on entinen kilpahiiht\xc3\xa4j\xc3\xa4 Harri Kirvesniemi._NEWLINE_Boscolla on huhtikuussa 2014 syntynyt tyt\xc3\xa4r ja alkuvuonna 2016 syntynyt poika n\xc3\xa4yttelij\xc3\xa4 Kasimir Baltzarin kanssa._NEWLINE_Bosco on seurustellut vuodesta 2017 ja naimisissa vuodesta 2018 l\xc3\xa4htien muusikko Tuure Kilpel\xc3\xa4isen\xc2\xa0kanssa. Pariskunnan ensimm\xc3\xa4inen yhteinen lapsi syntyi helmikuussa 2019."